**Karin Luts „Kunstnik“, aastast 1937.**

Õli, lõuend.

Maal on püstise ristküliku kujuline, kõrgusega 77cm ja laiusega 65cm.

Maali ümbritseb 5 cm laiune sisemise serva poole kumerduv valge raam.

Karin Luts (eluaastad 1904-1993) oli 20. sajandi esimese poole üks nimekamaid eesti naiskunstnikke. Tema omanäoline maalilooming on huvitav ja intrigeeriv.

Maalil „Kunstnik“ on Karin Luts kujutanud iseennast, kui moodsa ajastu naisloojat. Sale naine seisab maali keskel, lihtsas ateljeetoas suure akna all. Ta on näha täies pikkuses. Maalitud on pisut kõrgemalt inimese harilikust silmade kõrgusest. Noor poisiliku välimusega naine on astumas maali vasaku serva suunas, ülakeha samal ajal pööratud vaataja poole. Tema ees kolmjalgsel alusel on pesukauss. Naise kokkupandud pihud on kausi kohal ning sõrmede vahelt voolab vesi pesukaussi. Jääb mulje, nagu oleks naine maalile püütud justkui keset liikumist.

Maal on kollakasbeežides ja sinistes toonides. Eest vasakult langev valgus peegeldub naise näol ja kehal.

Naine on astumas vasaku jalaga pikka sammu ette, maali vasaku serva poole. Tema alakeha on vasaku küljega vaataja poole. Ülakeha on poolenisti pööratud üle vasaku puusa vaataja suunas. Naise pikk samm ja lame rind jätavad meheliku mulje.

Naise näojooned on naiselikult ümarad ja pehmed. Silmad on kurvad ning neis võib aimata pettumust. Lühikesed helepruunid lokki hoidvad juuksed on eri suundades püsti. Naise pilk on suunatud alla oma küünarnukist kõverdatud kätele. Pehmelt kokku pandud pihkudest voolab vesi sõrmede vahelt kolme joana pesukaussi. Ümmargune vett täis pesukauss asetseb naise ees puusa kõrgusel, maali vasaku serva lähedal. Pesukauss on asetatud kolme kaarja peenikese metalljalaga alusele.

Naisel on seljas lühikeste varrukatega sinakasvalge särk ja jalas pikad väikeseruudulised beežid püksid, jalas pruunid sussid.

Poisipea ja ruudulised püksid annavad talle poisiliku, peaaegu maskuliinse välimuse ja viitavad tolle ajastu naiste iseseisvumisele ja piirangutest vabanemisele.
Naise taga, pesukausiga samal kõrgusel, ulatub horisontaalselt peaaegu üle kogu maali aknalaud. Aknalaual, maali paremas servas, on metallist must küünlajalg, milles püsti lühike küünlajupp.

 Aknalaua kohal on suur kaheosaline aken, mis võtab enda alla peaaegu kogu maali ülemise poole. Akna ülemine serv jääb maalilt välja. Aknalauast allpool on kollaste ja siniste laikudega helepruun sein. Samades toonides seina on pisut näha vasakul akna kõrval, maali vasakus servas. Vasak aknapool on kitsam, ulatudes seinast kuni naiseni. Püstist aknaraami on näha naise pea kohal. Parem aknapool ulatub paremas servas maalilt välja. Akna alumisel poolel on valge poolkardin nööril vasakusse serva kokku lükatud. Aknast paistab vastasmaja sein kahe üksteise kohal oleva rõduga. Rõdupiirete kohal kaardus nööridel ripuvad riideesemed.

Eest vasakult langev valgus peegeldub aknalaual, noore naise näol ja kehal ning paneb naise sõrmede vahelt pesukaussi langeva vee helendama.

Pruunil põrandal, maali all vasakus nurgas, on suur keraamiline sinine kann. Maali paremas allnurgas paikneb diagonaalselt sinakaspruun kandiline värvipalett ehk värvide segamise alus. Selle tagant paistab savipruuni vaasi ülemine osa nelja pintsliga.
Paleti alumisel serval on pruuni värviga kunstniku signatuur – Karin Luts.

 Karin Lutsule olid väga tähtsad teemad naiste haridus, eneseteostus ja võrdõiguslikkus meestega. Ta jäi truuks oma loomingulisele vabadusele ja kunstnikuametile. Luts oli üks väheseid naisi, kellel see 1930. aastatel õnnestus. 1944. aastast kuni surmani elas ta pagulasena Rootsis.